**Te Kura Kaupapa Māori o Ngā Mokopuna Pūrongo Tumuaki #37/2024-5 Hui Kaihautū / Hui Whānau 12 Poutū te Rangi 2025**

| **Kaupapa** | **Kōrero** |
| --- | --- |
| **Ngā Tamariki** | E 123 ngā tauira o tō tātou kura ake i tēnei wā, ā, e 21 anō ngā tamariki wharekura kei te KKM o Manawatū e noho teina ana ki a tātou. Nā reira 144 te huinga tamariki. O aua tamariki - e 79 kei ngā tau 0 ki te 6; e 21 kei ngā tau 7 me 8, ā, e 44 ngā tamariki Wharekura (23 kei Ngā Mokopuna, e 21 anō kei Manawatū).  |
| **Manuhiri Tūārangi** | E 40 ngā tāngata nō ngā whenua e rima i tau mai ki te kura i te 13/05/25 ki te kite i ngā kawenga mahi i waenga i a tātou. Ko Te Rito Maioha (Early Childhood NZ) te rōpū manaaki. Ko te rōpū tuarua kua mauria mai e TRM, ā, he rawe tā rātou haerenga mai. He ataahua ngā mahi a ngā tamariki ki te pōwhiri me te whakangahau i a rātou, ā, he rangatira ngā mahi a te whānau ki te manaaki i a rātou - kua rangatira te kura i a koutou mahi e hoa mā - e mihi kau ana!  |
| **Ka kai, ka ora** | Ahakoa ngā piki heke me ngā amuamu nui e pā ana ki ngā kai hou, kei te haere tonu te kaupapa nei. Kei te āta rangahau tonu mātou i te āhua me te kounga o ngā kai ka tae mai i ia rā, taihoa kia pūrongo atu ki a koutou te whānau whānui. |
| **Kai timotimo** | E pai ake ana i tēnei wā ki trā i kite i te tīmatanga o te tau heoi anō, me tika ngā kai timotimo e hoa mā. Kaore e whakaaetia ngā kai he nui te huka - me kai hauora ke! Kāore e whakaae ngā kai pākete nā reira kia kaha te tuku mai i ngā kai e tika ana.  |
| **Te kōrerotanga o te reo Māori** | Kia kaha te kōrerotia o te reo Māori ki o tātou kāinga me ngā haerenga a kura e hoa mā! Ko te tikanga ia - ā, kua whakaaetia koutou katoa - kia noho tētahi (neke atu rānei) hei pou reo Māori i te kāinga - kia kaha rā!Ko te kōrerotanga o te reo Māori i te kainga he mea āwhina i tō tamaiti, i ōu tamariki rānei i roto i a rātou akoranga. I te haerenga a kura i tēnei wiki, i pūrongo mai ngā kaiako mō ētahi mātua e kōrero pākehā ana i mua tonu i ngā tamariki - mauria atu ki wāhi kē koa!Ko tēnei te tīmatanga o tā tātou hanga i tētahi hapori reo Māori i Pōneke.Arohaina tō tātou reo, arohaina tā tātou kaupapa - toitū te reo!  |
| **He ara ki te reo Māori (akoranga)** | Kua tū ngā karaihe Ataarangi ki te kura i mua atu, ā, mehemea e rahi ana ngā tāngata, tēra pea ka whakaae anō rātou ki te kawe karaihe ki te kura nei, whakamōhio mai.He kura reo anō ka tū a tērā wahanga heoi, he nui tonu ngā tū momo kura reo, kōhi rānei e taea ana e tēnā me tēna te taetae atu ki te ako, ki te whakapakari, ki te whakawhanake rānei i tō reo. Ki te hiahia āwhina, kōrero mai, pātai mai! Whakapā atu ki te tari. |
| **Te kura hou**  | Kei te haere tonu ngā hui me ngā kōrero. Kua tae mai tētahi tokorua no WSP ki te whakaatu mai te āhua o ngā whare hou. Ko te rongonga ngākau, he whawhai e whakatata mai nei ki te MoE, ko te pūtea te take!  |
| **Ētahi utu mō te kura hou** | Kua tae mai te wā ki te āta whiriwhiri i ngā momo taputapu ka hokona mō tō tātou kura hou. I tēnei wā kua whakatapua te $400k mō ērā atu taputapu heoi, me whai whakaaro tātu ki te hoko i ētahi o ērā inaianei, kei piki te utu i roto i ngā tau e kainamu mai nei. He aha ō koutou whakaaro? Ko te tuarua, whakatapua he $100k anō mō aua taputapu. |
| **Wēne Kura** | Ahakoa ngā piki heke, kua tīmata anō ngā wēne. Ehara i te mea he ngāwari ki te whakarite i ngā terenga o ia rā, o ia ahiahi. Ko te mea nui e mōhio nei mātou, ka kore te katoa e rekareka ana ki ngā whakaritenga. Nā te tamōtanga a Whaea Karmen, ko Matua Tim Poi te kaitaraiwa matua i ngā ata me ngā ahiahi e rua. Kei te tuari tonu ngā ahiahi ki ngā mātua.  |
| **Pūrongo a Tau** | Kua tuaringia ki a koutou te whānau. Me he pātai a koutou, mauria mai ki te hui whānau. |
| **Mana Kuratahi** | **Ae, kāore rānei me haere tātou ki te whakataetae a motu ki Tauranga?** Ko te urupounamu tēnei kua whakatakoto mai e tētahi o te whānau hei wānangatanga mā tātou. Ko te take, ko te ngoikore o tō te whānau tautoko mai i te kaupapa me te nui o ngā amuamu ka heipū mai. He aha o koutou otirā, o tātou whakaaro? Me wawe tā tātou whakatau kia āhei tātou te whakamōhio atu ki tā tātou rohe.  |
| **Whakatinanatia a Te Aho Matua** | Ko koe, ko au, ko tātou katoa he kaitiaki o Te Aho Matua. Tamariki mai, pakeke mai, kaiako mai, kaimahi mai, kaitiaki mai - kei a tātou katoa te haepapa ki te whakatinana a TAM ki roto i o tātou kainga, ki to tātou kura me ngā kaupapa katoa ka whakahaerehia i raro i te ingoa o te kura.Nā reira, he wānanga ka whakaritea ki te whakawhanake i tō tātou māramatanga ki te kaupapa nei.  |
| **Kia maumahara tātou e hoa mā!** |
| **Tirohanga hou ki te kawenga marautanga - me ētahi atu kaupapa rangahau** | Kua timata tā mātou whai i ngā kaupapa whakapakari i ngā kawenga marautanga ki roto i tō tātou kura. E toru ngā hoa haere o tēnei kaupapa. Tuatahi, ko tētahi tauira kia āhei tātou te ine i te pikinga matatautanga o ia tangata ki te reo Māori. Tuarua, ko te matapaki me te whakaū i ngā hua o te ako - ngā āhuatanga e kīa nei tātou e tohua ana ko tā te tamaiti whanaketanga i roto i āna mahi akoako.Tuatoru, ka whiriwhirihia tētahi rautaki pūrongo hou hei whakaatu atu ki ngā mātua e pēhea ana te tipu, te ako me te whanaketanga o ia tamaiti.Ka haere ngātahi ēnei kaupapa katoa hei rangahau haerērē (action research) i raro i te arahitanga o te tumuaki.  |
| **Kākahu, Makawe me ngā whakarākeitanga** | Me tika rawa ngā kākahu e hoa mā. Me pango ngā hū, kāore e whakaaetia ngā hū ‘karakataira’.**Kura tuatahi** - He nui ngā kākahu i waihotia mai i tērā tau, ā, e wātea ana ērā ki te katoa, karekau he utu. Nau mai, haere mai ki te kite, ki te tiki atu!**Wharekura -** kei te whai i ētahi atu o ngā koti mahana. Kāore e whakaaetia ngā pōraka rerekē - ahakoa te kapa, te kaupapa rānei.**Makawe -** ko te tikanga o te kura, herea ngā makawe roa, he tirohanga hauora / haumarutanga. **Whakarākeitanga -** e whakaae ana i ngā mau taringa heoi, ka mutu i reira.  |
| **TRN Hui a Tau** | Ka tū te Hui a Tau a Te Rūnanga nui o Ngā Kura Kaupapa Māori o Aotearoa ki Tūranga nui a Kiwa, te marae o Te Poho a Rawiri hei te 27-29 o Poutū te Rangi. Tokowhā noa o tātou e haere atu ana. Ka tūwhera tonu te kura. Ki te hiahia ētahi atu o te whānau te haere atu, whakamōhio mai!  |
| **Whakatau****Manuhiri** | Hei te rua Rāmere e tū mai nei (24/03/25) ka haere mai Te Rūnanga o Te Aupouri ki te hui mai ki tō tātou kura. Ko Whaea Natalia Wī te kaimanaaki. Ka tae mai ētahi o rātou ki te karakia whakamutunga o te rā. Koutou o te nōta, nau mai, haere mai ki te tautoko! Ka tū te hui 4pm-8pm.  |

**Rawiri Wright Tumuaki**